Saluut vir oom Willie, Theuns se paTheuns Jordaan se pa, Willie Jordaan, en die sangeres Juanita du Plessis, ondersteun mekaar voordat die kis in die kerk ingedra is. (Foto: Leonie Bezuidenhout/Maroela Media) Deur Dirk Hermann Regop staan oom Willie daar. Hy kyk ons almal reg in die oë. Die orkes speel terwyl die sangers die kis indra. Die draers se gesigte is stroef. Die emosie oorval vir Ricus Nel, opregte huil van ’n vriend. Steve Hofmeyr fluister vir my: “Dis rof.” Bobby moet aflees, want hy is te hartseer om te praat. Toe sing Dozi, so eg as kan kom en deur die trane. Sy kollegas was lief vir hom. Ds. Pieter lees uit Jesaja. Hy het Theuns se Bybel. Jesaja was onderstreep en dit is hoekom hy dit lees. Uit Theuns se Bybel lees ds. Pieter nog teksverse, sommige dubbel onderstreep. Theuns se laaste Woord na sy dood. Ons sing “Genade onbeskryflik groot”. Oom Willie praat weer. Hy wil soveel as moontlik van sy seun sê. Die trane is in oom Willie se oë, maar hy bly regop. Hy huil, maar hy’s trots op sy seun. “Theuns was soms Willie en Willie soms Theuns,” sê die gebroke oom. ’n Stuk van oom Willie self is dood. Oom Willie sê hy en Theuns was soldate. Hulle was albei introverte, maar moes soms leef soos ekstroverte. Hy praat ook soos ’n militaris, presies en afgemete. Die mense is stil. Hulle luister na oom Willie. Lag selfs vir sy humor. Hy sê hy en Theuns is plaasmense, lief vir die grond. Albei is uit dieselfde grond. Tannie Maryna kan nie daar wees nie. Sy is te siek, maar oom Willie praat met haar deur die kamera. Die liefde vir sy blondekop is voelbaar. Oom Willie praat nog. “Ek wil nie ophou praat nie. As ek ophou gaan julle hom kom vat. Dozi jy’s ŉ groot man, jy moet hulle keer. Julle gaan hom vat en op Bloutrein sit, hemel toe.” Toe wys oom Willie hulle kan hom maar kom vat. Hy moet hemel toe. Buite wag die militêre veterane. ŉ Doedelsak speel en daar is ŉ laaste eerbetoon. Oom Willie lig sy hand en salueer. ŉ Saluut vir sy seun se lewe. Ek lig my hand en salueer ŉ pa wat so lief is vir sy seun. Saluut oom Willie! Lees oor Theun Jordaan se gedenkdiens hier.